KIRJALLINEN KYSYMYS E-3161/02

esittäjä(t): Erik Meijer (GUE/NGL) komissiolle

(5. marraskuuta 2002)

Aihe: Kansainväliset yritykset, kuten McDonald's, jotka voivat vastustaa eurooppalaista sosiaalista mallia, kansallisia sääntöjä ja sosiaalista vastuuta koskevaa vihreää kirjaa

1. Onko komissio tietoinen, että Euroopassa huomattavasti kasvanut amerikkalainen pikaruokaketju McDonald's, joka on houkutellut paljon nuoria työntekijöitä, uhkaa sulkea ravintoloita Saksassa, koska työntekijät ovat perustaneet yritysneuvoston, kun taas Yhdistyneessä kuningaskunnassa ammattiliittojen jäseniä ei oteta töihin tai ylennetä, ja lisäksi McDonald's ei tee kollektiivisia työsopimuksia ja maksaa minimipalkkaa alhaisempaa palkkaa?

2. Onko komissio tietoinen, että Kansainvälinen vapaiden ammattijärjestöjen liitto (ICFTU) ja sen jäseninä olevat ammattiliitot katsovat, että yksittäiset jäsenvaltiot eivät pysty vastaamaan näihin ongelmiin tehokkaasti, minkä vuoksi on hyvin toivottavaa, että Euroopan tasolla tehtäisiin nyt jotakin näitä käytäntöjä vastaan, jotka ovat ristiriidassa yleisesti hyväksytyn eurooppalaisen sosiaalisen mallin kanssa?

3. Onko komissio valmis tunnustaen kansallisten viranomaisten toimivallan ja kansallisten säädösten soveltamisen tekemään aloitteen sellaisten toimien koordinoimiseksi Euroopan tasolla, joiden tarkoituksena on vastata tähän laajaan huolestuneisuuteen ja mahdollisten muiden kansallisia sääntöjä polkevien kansainvälisten yritysten väärien käytäntöjen korjaaminen?

4. Mihin toimiin komissio aikoo ryhtyä sisärajojen väärinkäytön ja Euroopassa tavanomaisten työntekijä- työnantajasuhteiden heikentämisen estämiseksi ja jotta mitätöitäisiin näistä väärinkäytöksistä kertyneet kilpailuedut suhteessa muihin yrityksiin, jotka toimivat lakien ja kollektiivisten työehtosopimusten mukaisesti?

5. Millaisia sanktiomahdollisuuksia vihreä kirja yritysten sosiaalisesta vastuusta(1) antaa, kun kyseessä ovat yritykset, jotka jatkuvasti poikkeavat suosituksista, jotka koskevat koulutettujen työntekijöiden palkkaamista ja pitämistä yrityksessä, elinikäistä oppimista, työntekijöiden aseman vahvistamista, tehokkaampaa yrityksen sisäistä tiedotusta, tasapainoisempaa suhdetta työn, perheen ja vapaa-ajan välillä, monimuotoisempaa työvoimaa, yhtäläistä palkkausta ja uramahdollisuuksia naisille, voitonjakoa ja osakkeiden omistusta koskevia järjestelyjä sekä työllistymistä ja työpaikan varmuutta koskevia asioita?

Lähde: Alankomaalainen päivälehti De Volkskrant, 8. lokakuuta 2002.

(1) KOM(2001) 366 lopullinen, 18. heinäkuuta 2001.

Anna Diamantopouloun komission puolesta antama vastaus

(6. tammikuuta 2003)

Arvoisan parlamentin jäsenen esittämät väitteet mainitun yrityksen menettelytavoista sijoittautumisoikeuden, työehtosopimusneuvotteluja koskevan oikeuden ja palkkojen yhteydessä eivät kuulu yhteisöoikeuden soveltamisalaan; päinvastoin EY:n perustamissopimuksen 137 artiklassa todetaan, että yhteisö ei anna edes vähimmäissäännöksiä näillä aloilla (ks. artiklan 6 kohta). Komissiolla ei näin ollen ole asiassa toimivaltaa, koska esitetyt seikat eivät liity yhteisöoikeuteen.

Joka tapauksessa kansallisten viranomaisten olisi aina arvioitava sellaisia menettelyjä, jotka osoittautuvat yhteisön direktiivissä säädettyjen työsuhteita koskevien vähimmäissäännösten vastaisiksi, ja tarvittaessa turvattava säännösten noudattaminen.

Komission vihreässä kirjassa ja sitä seuranneessa tiedonannossa(1) ehdotetussa strategiassa yritysten sosiaalisen vastuun edistämiseksi unionissa ei esitetä sanktioita, sillä yritysten sosiaalinen vastuu määritellään siinä oikeussäännösten ulottumattomissa olevaksi yrityskäytännöksi. Komissio tosin viittaa siihen, että lainsäädännössä esitettyjä vaatimuksia on noudatettava ja ne on pantava täytäntöön.

(1) KOM(2002) 347 lopullinen.